Ohjeita kalaleader-ryhmäksi hakeville

## Tausta

Yleisasetuksen (EU N:o XXXX/2021) mukaan Euroopan meri- ja kalatalousrahastosta (EMKR) voidaan tukea yhteisölähtöistä paikallista kehittämistä. Hallintoviranomainen vahvistaa valintakriteerit ja asettaa valintakomitean paikallisten strategioiden valitsemiseksi. Kyseiset valintakriteerit muodostuvat ohjelmakaudella 2021–2027 lainsäädännöstä johdettavista vähimmäisvaatimuksista ja paikallisten strategioiden pakollisista elementeistä sekä kansallisesti määritellyistä paikallisen strategian laadullisista arviointikriteereistä.

Paikalliset toimintaryhmät suunnittelevat ja toteuttavat paikallista strategiaa. Paikallisen toimintaryhmän tehtävänä on yleisasetuksen 27 artiklan mukaan paikallisten toimijoiden valmiuksien kehittäminen ja toimien kehittäminen ja toteuttaminen, syrjimättömän ja avoimen valintamenettelyn ja –kriteerien laatiminen, hakumenettelyjen valmistelu ja julkaisu, toimien valinta ja esittäminen lopullisen hyväksynnän tekevälle taholle, strategian tavoitteiden seuranta ja strategian toteutumisen arviointi.

## Strategian laatiminen

Paikallisen kehittämisen painopisteestä voidaan rahoittaa valmiuksien kehittämistä ja paikallisen strategian valmistelua ja suunnittelutoimia, paikallisen strategian toimien toteuttamista mukaan lukien yhteistyötoimet, paikallisen strategian hallinnointia, seurantaa ja arviointia sekä aktivointia. **Paikallisen strategian hallinnointiin, seurantaan, arviointiin ja aktivointiin saa käyttää enintään 25 % strategian kokonaiskehyksestä.**

Paikallinen strategia laaditaan ohjelmakaudelle 2021–2027. Strategiassa olisi kuitenkin hyvä huomioida, että hankkeiden toteutus voi jatkua vielä vuoteen 2029 asti. Strategioiden tulee keskittyä kalatalouden (ml. kalastusmatkailu) ja sen ympäristöasioiden kehittämiseen. Strategian tulisi olla tiivis ja selkeä. Ohjeellinen sivumäärä strategioille on noin 15 sivua. Strategiassa esitetään ryhmän valmiudet osallistua kansallisen verkoston toimintaan. Strategian suunnittelun alustavana rahoituskehyksenä voi käyttää miljoonaa euroa per ryhmä. Rahoituksen suuruus määrittyy myöhemmin, kun toimintaohjelma on käsitelty valtioneuvostossa.

Liitteenä on toimintaohjelman luonnos paikallisen kehittämisen osalta (tällä hetkellä powerpoint painopisteen SWOT-analyysista, tarpeiden määrittelystä ja strategian elementeistä) sekä EU-asetusten paikallista kehittämistä koskevat pykälät.

Linkki FARNETin strategioiden laatimista koskevaan oppaaseen: [*https://webgate.ec.europa.eu/fpfis/cms/farnet2/sites/farnet/files/publication/en\_farnetguide\_20-fin.pdf*](https://webgate.ec.europa.eu/fpfis/cms/farnet2/sites/farnet/files/publication/en_farnetguide_20-fin.pdf)

## Vähimmäisvaatimukset kalaleader-toiminnalle

Yleisasetuksen 25 artiklan 2 kohdan mukaan paikallisen kehittämisen tulee olla:

a) keskittynyt seutukuntiin

b) paikallisten toimintaryhmien, jotka muodostuvat paikallisten yksityisten ja julkisten sosioekonomisten etujen edustajista ja joissa yksikään yksittäinen eturyhmä ei hallitse päätöksentekoa, johtamia

c) toteutettu art. 26 mukaisten strategioiden avulla

d) innovatiivisuutta, saavutettavuutta, verkostoitumista ja yhteistyötä muiden alueellisten toimijoiden kanssa edistävää.

Hallintoviranomaisten on yleisasetuksen 27 artiklan 2 kohdan mukaan varmistettava, että paikalliset toimintaryhmät ovat avoimia ja joko valitsevat ryhmästä yhden kumppanin, joka toimii vetäjänä hallinnollisissa ja taloudellisissa asioissa, tai kuuluvat oikeudellisesti järjestettyyn yhteiseen rakenteeseen.

Näiden vähimmäisvaatimusten tulee täyttyä, jotta hakija voidaan hyväksyä kalaleader-ryhmäksi.

## Paikallisen strategian elementit

Yleisasetuksen 26 artiklan mukaisesti paikallisessa strategiassa tulee olla seuraavat elementit:

* maantieteellinen alue ja väestömäärä
* paikallisyhteisöä osallistava valmisteluprosessi
* analyysi alueen kehittämistarpeista ja mahdollisuuksista
* tavoitteet, ml. mitattavat tulostavoitteet, ja suunnitellut toimet
* hallinnon, seurannan ja arvioinnin järjestäminen ja paikallisen toimintaryhmän valmiudet strategian toteuttamiseen
* rahoitussuunnitelma.

Strategiaa ei voida hyväksyä, jos jokin yllä mainituista elementeistä puuttuu.

## Paikallisen strategian arviointikriteerit

Näiden arviointikriteerien perusteella arvioidaan paikallisten strategioiden laatua. Arvioinnin perusteella voidaan hakijoita asettaa paremmuusjärjestykseen.

Paikallisen strategian arviointikriteerit ovat:

* Strategian selkeys ja loogisuus
* Strategia tukee kotimaisen kalan edistämisohjelman ja Euroopan meri- ja kalatalousrahaston Suomen toimintaohjelman 2021-2027 tavoitteita
* Strategia edistää verkostoitumista ja yhteistyötä muiden alueellisten toimijoiden kanssa
* Strategian innovatiivisuus
* Strategia vastaa paikallisiin tarpeisiin ja hyödyntää paikallisia vahvuuksia
* Viestintäsuunnitelma
* Strategian kyvykkyys hyödyntää muita rahoituslähteitä
* Strategian arvioitu vaikuttavuus
* Alueen kuntien tai maakuntien taloudellinen sitoutuminen toimintaan. Kuntien tulisi sitoutua strategian rahoitukseen 10 %:n osuudella. Kuntien tai maakuntien sitoutuminen ja suoritusten perusteet tulee kuvata strategiassa.

*(Näistä arviointikriteereistä käydään vielä yhteinen kommentointikierros ja keskustelu)*